કોર્પોરેશનના જન્મ-મરણ વિભાગ દ્વારા શહેરભરમાં બાળકોને પોલિયો સહિતની રોગપ્રતિકારક રસી અપાય છે. રાષ્ટ્રીય રસીકરણ કાર્યક્રમ મુજબ બાળકને જન્મના દોઢ મહિને અને અઢી મહિને પોલિયોની રસી અપાય છે ઉપરાંત પાંચ વર્ષ સુધીના બાળકને પોલિયોની રસી અપાતી હોય છે. જે અંતર્ગત છેલ્લા તબક્કામાં ઘરે ઘરે ફરીને પણ આ રસીનો ડોઝ પીવડાવાય છે. આમ તો વિશ્વ આરોગ્ય સંસ્થા દ્વારા સમગ્ર દેશને ગત તા.ર૭ માર્ચ, ર૦૧૪એ પોલિયોમુક્ત દેશ જાહેર કરાયો હતો તેમ છતાં કોર્પોરેશન લાખો રૂપિયા ખર્ચીને ચલાવાતી પોલિયો રસીકરણની ઝુંબેશનું વધુ એક ધુપ્પલ ખુદ નિકોલના ધારાસભ્ય જગદીશ પંચાલે ઝડપી પાડ્યું છે.